IZJAVA O ZANESLJIVOSTI 7. Sodišče je v skladu z določbami člena 287 Pogodbe o delovanju Evropske unije (PDEU) revidiralo: (a) zaključni račun Skupnega podjetja ECSEL, ki ga sestavljajo računovodski izkazi (5) in poročila o izvrševanju proračuna (6) za proračunsko leto, ki se je končalo 31. decembra 2015, ter (b) zakonitost in pravilnost transakcij, povezanih s tem zaključnim računom. Odgovornost poslovodstva 8. V skladu s členoma 16 in 22 Delegirane uredbe Komisije (EU) št. 110/2014 (7) je poslovodstvo odgovorno za pripravo in pošteno predstavitev zaključnega računa Skupnega podjetja ter za zakonitost in pravilnost transakcij, povezanih z zaključnim računom: (a) naloge poslovodstva v zvezi z zaključnim računom Skupnega podjetja vključujejo zasnovo, izvajanje in vzdrževanje sistema notranjih kontrol, ki se uporablja za pripravo in pošteno predstavitev računovodskih izkazov brez pomembno napačne navedbe zaradi goljufije ali napake, izbiro in uporabo ustreznih računovodskih usmeritev na podlagi računovodskih pravil, ki jih je sprejel računovodja Komisije (8), in pripravo okoliščinam primernih računovodskih ocen. Izvršni direktor odobri zaključni račun Skupnega podjetja, potem ko ga računovodja Skupnega podjetja pripravi na podlagi vseh razpoložljivih informacij in napiše pojasnilo, priloženo zaključnemu računu, v katerem med drugim izjavlja, da je pridobil razumno zagotovilo, da so informacije v vseh pomembnih pogledih resničen in pošten prikaz finančnega položaja Skupnega podjetja; (b) naloge poslovodstva v zvezi z zakonitostjo in pravilnostjo transakcij, povezanih z zaključnim računom, in skladnostjo z načelom dobrega finančnega poslovodenja vključujejo zasnovo, izvajanje in vzdrževanje uspešnega in učinkovitega sistema notranjih kontrol, ki zajema ustrezen nadzor in primerne ukrepe za preprečevanje nepravilnosti in goljufij ter po potrebi sodne postopke za izterjavo nepravilno plačanih ali porabljenih sredstev. Revizorjeva odgovornost 9. Sodišče je odgovorno, da na podlagi svoje revizije Evropskemu parlamentu in Svetu predloži izjavo o zanesljivosti zaključnega računa ter o zakonitosti in pravilnosti z njim povezanih transakcij (9). Sodišče izvede revizijo v skladu z mednarodnimi standardi revidiranja in etičnim kodeksom MZRS ter mednarodnimi standardi za vrhovne revizijske institucije INTOSAI. Ti standardi določajo, da mora Sodišče revizijo načrtovati in opraviti tako, da pridobi razumno zagotovilo, da je zaključni račun Skupnega podjetja brez pomembno napačnih navedb in da so z njim povezane transakcije zakonite in pravilne. 10. Revizija zajema izvajanje postopkov za pridobitev revizijskih dokazov o zneskih in razkritjih v zaključnem računu ter o zakonitosti in pravilnosti z njim povezanih transakcij. Postopki so odvisni od revizorjeve presoje, ki temelji na oceni tveganja pomembno napačne navedbe v zaključnem računu ter pomembne neskladnosti med z njim povezanimi transakcijami in zahtevami pravnega okvira Evropske unije, ne glede na to, ali gre za goljufijo ali napako. Pri oceni tega tveganja revizor upošteva vse notranje kontrole, ki se izvajajo za pripravo in pošteno predstavitev zaključnega računa, ter nadzorne in kontrolne sisteme, s katerimi se zagotavljata zakonitost in pravilnost z njim povezanih transakcij, da se pripravijo okoliščinam primerni revizijski postopki. Med revizijo se tudi ovrednotijo primernost računovodskih usmeritev, sprejemljivost računovodskih ocen in celotna predstavitev zaključnega računa. 11. Sodišče meni, da so pridobljeni revizijski dokazi zadostna in ustrezna osnova za njegovo izjavo o zanesljivosti. Mnenje o zanesljivosti zaključnega računa 12. Po mnenju Sodišča zaključni račun Skupnega podjetja v vseh pomembnih pogledih pošteno predstavlja njegov finančni položaj na dan 31. decembra 2015 ter njegov poslovni izid in denarne tokove za tedaj končano leto v skladu z določbami njegovih finančnih pravil in računovodskimi pravili, ki jih je sprejel računovodja Komisije. Osnova za mnenje s pridržkom o zakonitosti in pravilnosti transakcij, povezanih z zaključnim računom 13. Skupno podjetje ECSEL je prevzelo projekte skupnih podjetij ARTEMIS in ENIAC v okviru 7. okvirnega programa. Plačila, ki jih je za te projekte leta 2015 izvršilo Skupno podjetje ECSEL in so povezana z izjavami o prevzemu stroškov, ki jih izdajo nacionalni organi financiranja sodelujočih držav ECSEL, so znašala 94,2 milijona EUR, kar je 65 % od skupnih plačil, ki jih je v letu 2015 izvršilo Skupno podjetje. 14. Upravni dogovori, ki so bili sklenjeni med skupnima podjetjema ARTEMIS in ENIAC ter nacionalnimi organi financiranja še vedno veljajo tudi po združitvi teh podjetij v Skupno podjetje ECSEL. V okviru teh dogovorov nacionalni organi financiranja v imenu Skupnega podjetja izvajajo naknadne revizije projektnih plačil v okviru 7. okvirnega programa. Strategiji naknadnih revizij skupnih podjetij ARTEMIS in ENIAC sta bili pri revidiranju zahtevkov za povračilo stroškov projektov zelo odvisni od nacionalnih organov financiranja (10). 15. Skupno podjetje ECSEL je začelo postopke za oceno, kako nacionalni organi financiranja izvajajo naknadne revizije, in je od teh organov pridobilo pisne izjave, da izvajanje njihovih nacionalnih postopkov daje razumno zagotovilo o zakonitosti in pravilnosti transakcij. Toda velike razlike med metodologijami in postopki, ki jih uporabljajo ti organi, Skupnemu podjetju ECSEL onemogočajo izračun enotne zanesljive ponderirane stopnje napake in stopnje preostale napake. Zato Sodišče ne more sprejeti zaključka o tem, ali naknadne revizije uspešno delujejo in ali ta ključna kontrola daje zadostno zagotovilo o zakonitosti in pravilnosti transakcij, povezanih s projekti v okviru 7. okvirnega programa (11). 16. Vprašanje razlik med metodologijami in postopki, ki jih uporabljajo nacionalni organi financiranja, pri izvajanju projektov Obzorja 2020 ni več relevantno, saj bo naknadne revizije izvajalo Skupno podjetje ECSEL ali Komisija (12). Mnenje s pridržkom o zakonitosti in pravilnosti transakcij, povezanih z zaključnim računom 17. Razen učinkov zadeve, opisane v odstavkih 13–15, so transakcije, povezane z zaključnim računom Skupnega podjetja ECSEL za proračunsko leto, ki se je končalo 31. decembra 2015, po mnenju Sodišča v vseh pomembnih pogledih zakonite in pravilne.